Tæplega sextíu voru brautskráðir frá Háskólanum á Bifröst Síðastliðinn laugardag voru tæplega 60 nemendur útskrifaðir frá Háskólanum á Bifröst . Útskrifað var frá frumgreinadeild , grunnnámi og meistaranámi úr öllum deildum skólans . Þetta var fyrsta brautskráning Vilhjálms Egilssonar rektors . Í ræðu sinni talaði hann m.a. um að útskriftarnemendur myndu auka hróður Háskólans á Bifröst með verkum sínum og að þær ólíku leiðir sem þeir færu myndu liggja til meiri þroska og spennandi viðfangsefna . Hann talaði um að Háskólinn á Bifröst stæði á gömlum og traustum grunni sem hefði alltaf átt erindi í íslensku samfélagi . Hlutverk þeirra sem nú starfa í skólanum sem og nemenda væri að skrifa söguna áfram , sögu sem byggð væri á því sem þau hefðu fengið í arf og metnaður væri fyrir því að þeirra sögukafli segði frá nýjum framförum og aukinni velgengni skólans . Vilhjálmur sagði að lífið á Bifröst væri sannarlega á fleygiferð . Skólinn sjálfur væri að breytast og mikið af nýju fólki hefði komið til skólans meðan aðrir hefðu haldið á nýjan vettvang . Sjálfur hefði hann komið síðastliðið sumar og tók við hlutverkinu af Bryndísi Hlöðversdóttur sem hafði leitt skólann með miklum sóma á erfiðum tímum . En það er ekki bara hann sjálfur sem er í nýju hlutverki . Anna Elísabet Ólafsdóttir hefur sem kunnugt er tekið við sem aðstoðarrektor og breytingar eru í öllum sviðstjórahlutverkunum . Sagði Vilhjálmur að skólinn væri líka að fá nýjan yfirmann fyrir rekstur og fjármál auk töluverðrar endurnýjunar í kennaraliðinu . Nemendur í samstarf við atvinnulíf á Vesturlandi Vilhjálmur sagði frá því að skólinn væri að vinna saman með sveitarfélögum á Vesturlandi að Sóknaráætlun . Verkefni Bifrastar í því ferli væri að auka tengsl atvinnulífs og skóla og að Háskólinn á Bifröst væri að fara af stað með sérstök nemendaverkefni þar sem nemendur taka að sér að gera rekstraráætlanir fyrir lítil og meðalstór fyrirtæki . Þetta verkefni kemur til með að skapa mikil tækifæri fyrir nemendur og nýja sérstöðu fyrir Háskólann á Bifröst ef vel tekst til . Á fundi í Arionbanka í Borgarnesi sl. fimmtudag kynnti Vilhjálmur þessa hugmynd fyrir nokkrum stjórnendum fyrirtækja . Lesa má nánar um væntanleg rekstraráætlanaverkefni Bifrestinga í Skessuhorni sem kemur út á miðvikudaginn . Nám í matvælarekstrarfræði Vilhjálmur sagði að skólinn stefndi á að hefja nám í matvælarekstrarfræði næsta haust þar sem að bætt væri inn í viðskiptafræðina þekkingu í matvælafræði og tækni . Þá talaði hann einnig um að Háskólinn á Bifröst væri umsjónaraðili með rekstri tilraunaverkefnis um hækkað menntunarstig í Norðvesturkjördæmi sem vonandi muni marka spor í símenntunarstarfið á Bifröst . Að lokum talaði Vilhjálmur um að skólann langaði til að setja upp sérstaka sýningu í Háskólanum á Bifröst um íslenskt atvinnulíf . Hugmyndin væri að kynna nútíma atvinnulíf á Íslandi , nýta húsnæði skólans fyrir sýninguna og laða gesti og gangandi inn á staðinn . Sagði hann að nemendur fái hlutverk við að búa til efnið á sýningunni og að hún verði stór þáttur í kynningu og markaðssetningu skólans . Mun fleiri mál eru í gangi sem eiga að gera skólann að ennþá betri kosti fyrir nemendur . Sagði Vilhjálmur að þau sem væru nú í forystusveit skólans ætluðu sér hvergi að slaka á í metnaði sínum fyrir skólans hönd . Þau gerðu miklar kröfur til þeirra sjálfra og vissu að á þeim byggir góður árangur í skólastarfinu . Í ræðum útskriftarnemenda kom fram mikil ánægja að vera á Bifröst . Námið væri sveigjanlegt eftir tíðarandanum og það væri vissulega sérstaða skólans .